В. М. Шумская,

настаўнік беларускай мовы

 і літаратуры
Бульба – гаспадыня стала
(урывак пазакласнага мерапрыемства)

Мэта: пашырыць веды дзяцей пра бульбу; пазнаёміць з паэтычнымі творамі, прысвечанымі бульбе; развіваць пазнавальную актыўнасць вучняў, іх творчыя здольнасці; выхоўваць павагу да сялянскай працы, традыцый беларускага народа.
Абсталяванне: стол, засланы саматканым абрусам, на ім – нацыянальныя стравы з бульбы. 
Папярэдняя падрыхтоўка: вучням прапануецца адшукаць вершы беларускіх паэтаў пра бульбу, а таксама загадкі; падрыхтаваць стравы з бульбы: бабку, дранікі і інш.
Ход мерапрыемства
Вядучая.  Добры дзень, дзеці! Колькі вас сёння да мяне завітала ў госці! А я затрымалася крыху. На агародзе была. А цяпер падрыхтавалася і прыйшла да вас.
Выцірала ж я пот, 
даглядала агарод: 
і фасольку-спавітушку, 
і пятрушку, і чарнушку, 
рэпку, рэдзьку, буракі, 
мак, салату, агуркі, 
часначок, цыбулю, боб, 
гарбузы і памідоры.
У мяне работы горы.
А хто сам градкі даглядае,
Той загадкі адгадае.

Загадкі:
1. Кіну з мак, а вырасце з кулак. (Бурак)

2. Сто пасцелей на адным кіёчку ляжаць. (Капуста)

3. Зялёныя парасяткі навязаны да градкі. (Агуркі)

4. Завітала ў хату пані ў чырвоным сарафане, як пачалі распранаць, сталі слёзы праліваць. (Цыбуля)

5. Тоўсты качан пералез праз паркан. (Гарбуз)

Ну, вось вы і пазнаёміліся з маім агародам. А сёння да нас прыйшла госця. А хто ж яна? Вы даведаецеся, калі адгадаеце маю загадку.
Славен край наш беларускі ёй здаўна.
Частка розных страў  яна.
I зімой, і летнім часам
На яе мы вельмі ласы. (Бульба)


Уваходзіць гаспадыня Бульбачка.

Бульбачка. Добры дзень! Я вельмі рада, што прыйшла да вас у госці. А цяпер скажыце, якія яшчэ загадкі пра мяне вы ведаеце.

Загадкі пра бульбу дзеці рыхтуюць загадзя. 

1. Гародніна-беларусачка —
Пекная паненачка:
Зялёная хустачка,
Шэрая сукеначка.

2. Зялёныя і густыя 
На градцы выраслі кусты...
Падкапаў іх нам Андрэйка,
А там цэлая сямейка.

3. Пад зялёным кустом 
Сядзіць клубком.
Вядучая. Вось якія вы, дзеці, малайцы! На сённяшнім свяце ты, Бульбачка, будзеш гаспадынькай.
Вучань. А я, Бульбачка, ведаю пра цябе цудоўны верш і зараз яго раскажу .
Васіль Голуб “Бульба”

Зараз наша харчаванне-
Бульба на ўсе лады
На вячэру, на сняданне,
На абед яна заўжды.

Страва першая, другая –
Бульба з семем, бульба так,
Хай хоць дробная такая,
Несалёная ніяк.

Бульбу пячэм, бульбу парым,
З бульбы робім камакі,
Бульбу смажым, бульбу варым,
З бульбы хлеб такі-сякі.

Бульбу тарчым і крахмалім,
З бульбы клёцкі і кісель.
Бульбу ганьбім, бульбу хвалім,
Бульбаю жывём усе.

З бульбы бабка, з бульбы каша,
З бульбы харчаванне ўсё.
Бульба наша – сіла наша,
Бульба – нашае жыццё.

Беларускай бульбе слава
Ходзіць шумна з краю ў край.
Помнік бульбе мы паставім
У наш першы мірны май.
Бульбачка. Мне вельмі спадабаўся верш. Дзякуй!

Вядучая. А мы, Бульбачка, пра цябе не толькі загадкі і вершы ведаем, а яшчэ і песні. І зараз адну з іх паслухаем.

Вучань спявае песню “Бульба – гэта супер клас!”
Бульбачка. Дзякуй вялікі за песню. Яна мне вельмі спадабалася.
Вядучая. Ой, і павесяліліся мы! Загулялася я з вамі і забыла, што бульба на стале стыне. Сядайце ўсе за стол, будзем частавацца.

Усе прысутныя частуюцца бульбай у мундзірах і дранікамі.



